Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2008, Sektion IX — Den Europæiske Tilsynsførende for Databeskyttelse

EUROPA-PARLAMENTET,

der henviser til Den Europæiske Unions almindelige budget for regnskabsåret 2008 [1],

der henviser til De Europæiske Fællesskabers endelige årsregnskab for regnskabsåret 2008 — Bind I (C7-0180/2009) [2],

der henviser til Den Europæiske Tilsynsførende for Databeskyttelses årsberetning til dechargemyndigheden om de interne revisioner, der er foretaget i 2008,

der henviser til Revisionsrettens årsberetning om gennemførelsen af budgettet for regnskabsåret 2008 med institutionernes svar [3],

der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [4],

der henviser til EF-traktatens artikel 272, stk. 10, og artikel 274, 275 og 276, samt til artikel 314, stk. 10, og artikel 317, 318 og 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [5], særlig artikel 50, 86, 145, 146 og 147,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget (A7-0098/2010),

1. konstaterer, at Den Europæiske Tilsynsførende for Databeskyttelses disponible forpligtelsesbevillinger i 2008 samlet udgjorde 5,3 mio. EUR (i 2007: 5 mio. EUR [6]) med en udnyttelsesgrad på 86,14 %, hvilket er under gennemsnittet for de øvrige institutioner (95,67 %);

2. bemærker den fortsatte stigning i faste stillinger fra 29 i 2007 til 33 i 2008 (2006: 24 stillinger) afsat til Den Europæiske Tilsynsførende; glæder sig over, at alle stillinger er blevet besat, og bemærker den kontrollerede vækst og begrænsede udvidelse, for så vidt angår både opgaver og personale, hvilket sikrer, at nyansatte integreres og uddannes på passende vis; konstaterer imidlertid, at udgifterne under budgetposten "øvrige ansatte" viser, at udnyttelsesgraden er under gennemsnittet (51,98 %);

3. konstaterer, at det af Revisionsrettens årsberetning fremgår, at revisionen ikke gav anledning til væsentlige bemærkninger, hvad angår Den Europæiske Tilsynsførende;

4. glæder sig over konsolideringen af forvaltningen af de finansielle og personelle ressourcer samt den forbedring af de interne kontrolfunktioners funktion og effektivitet, der blev opnået i 2008; ser frem til den fremtidige udvikling af de finansielle og personelle ressourcer samt af den interne arbejdsgang, som er blandt de hovedmål, Den Europæiske Tilsynsførende har udpeget for 2009;

5. erindrer om, at den administrative forvaltning af alle tjenesterejser, der foretages af personale under Den Europæiske Tilsynsførende, varetages af Kommissionens Kasse (på grundlag af aftalen om administrativt samarbejde, der blev indgået mellem Kommissionens, Europa-Parlamentets og Rådets generalsekretærer og Den Europæiske Tilsynsførende den 7. december 2006 for en yderligere periode på tre år med virkning fra den 16. januar 2007);

6. erindrer om, at den evaluering, der blev udført af Den Europæiske Tilsynsførendes interne revisionstjeneste (dvs. af Kommissionens interne revisionstjeneste på grundlag af aftalen om administrativt samarbejde) har dokumenteret det interne kontrolsystems funktion og effektivitet og dettes evne til at yde rimelig sikkerhed for opfyldelse af Den Europæiske Tilsynsførendes mål, og afventer resultaterne af den opfølgende revision; glæder sig over, at den interne beretning om de interne kontroller viste, at 80 % af de interne henstillinger var blevet gennemført;

7. glæder sig over den årlige offentliggørelse af erklæringer om, hvilke økonomiske interesser, institutionens medlemmer (Den Europæiske Tilsynsførende og Den Europæiske Assisterende Tilsynsførende) har, idet disse indeholder relevante oplysninger om lønnede hverv og aktiviteter og erhvervsaktiviteter;

8. anmoder om, at Den Europæiske Tilsynsførende i sin næste aktivitetsrapport (for regnskabsåret 2009) indføjer et afsnit med en detaljeret redegørelse for opfølgningen i løbet af året på Parlamentets tidligere dechargeafgørelser.

[1] EUT L 71 af 14.3.2008.

[2] EUT C 273 af 13.11.2009, s. 1.

[3] EUT C 269 af 10.11.2009, s. 1.

[4] EUT C 273 af 13.11.2009, s. 122.

[5] EFT L 248 af 16.9.2002, s. 1.

[6] I 2006: 4,1 mio. EUR.

--------------------------------------------------